Det giver ingen mening, at Alternativets Hovedbestyrelse allerede tirsdag erklærede sin fulde tillid til politisk leder Josephine Fock. Sådan lyder det fra et prominent medlem af partiet, gruppeformand i Københavns Borgerrepræsentation Fanny Broholm.

Fanny Broholm er et af de partimedlemmer, der reagerede, efter at hovedbestyrelsen lørdag opfordrede medlemmer til at henvende sig for at indgå i en dialog om Josephine Fock. Opfordringen kom som følge af, at Information samme dag havde bragt en artikel, hvor den nyvalgte politiske leder af flere kilder blev beskyldt for intimiderende opførsel og for sågar at have rusket i folk.

»Mange tak for at anerkende den store problemstilling, som der tegnes i artiklen i information,« skrev Fanny Broholm lørdag aften til talsperson for hovedbestyrelsen Jesper Callesen i en mail, som Information er i besiddelse af.

»Jeg er yderst røstet over, at JF nu er vores politiske leder, idet jeg efter et meget tæt samarbejde med hende over en toårig periode fandt hende ekstremt grænseoverskridende i sin adfærd overfor mig og generelt,« fortsatte hun.

I samme mail understregede hun, at hun »meget gerne« ville »drøfte sagen med HB (Hovedbestyrelsen, red.)«.

Men den drøftelse nåede hun ikke, før hovedbestyrelsen altså tirsdag aften annoncerede i en pressemeddelelse, at den har »fuld tillid til Josephine Fock som politisk leder«, og at der med talsperson Jesper Callesens ord »ikke før mødet eller på mødet« var »kommet noget frem, der støtter anklagerne i artiklen«.

Samme aften skrev Fanny Broholm derfor i en mail til hovedbestyrelsen: »Jeg er meget forundret over, at I i HB går ud med en pressemeddelelse efter kun at have afholdt møde med Josephine og ikke er gået til bunds i vidneudsagnene fra folk, det bekræfter de anklager, som blev tegnet i information artiklen. Hvad er det for en skinproces?«

Over for Information forklarer Jesper Callesen, at han tager henvendelsen fra Fanny Broholm »meget alvorligt«. Han tilføjer, at hovedbestyrelsens samtaler med kilder om deres oplevelser af Josephine Fock først finder sted i næste uge.

»Vi har på nuværende tidspunkt ikke haft samtaler med nogen. Kilderne skal have lejlighed til at kunne melde sig. Vi kan derfor ikke forvente, at vi har alle oplysninger på plads,« siger Jesper Callesen.

Han mener desuden, at der i den konkrete sag med Fanny Broholm var tvivl om, hvorvidt han måtte dele hendes henvendelse med resten af hovedbestyrelsens medlemmer. Det spurgte han Fanny Broholm om mandag eftermiddag, men hun nåede først at svare tirsdag, en halv time efter at hovedbestyrelsens møde var begyndt.

»Det er utroligt vigtigt, at vi håndterer de oplysninger, der kommer, på en korrekt måde. Så alle kan føle sig trygge i forløbet. Hvis en kilde kontakter mig for at drøfte noget med hovedbestyrelsen og indleder med ’kære Jesper’, så beder jeg om at få samtykke til at dele det med hele bestyrelsen. Det er blandt andet for at sikre, at vi overholder persondatareglerne,« siger Jesper Callesen.

Men den forklaring køber Fanny Broholm ikke. Hendes mail var sendt som et direkte svar til en mail fra Jesper Callesen, hvor han orienterede om hovedbestyrelsens tirsdagsmøde og sluttede med et »Kh Hovedbestyrelsen«. Og som Fanny Broholm siger:

»Jeg skriver i min første mail, at jeg gerne vil drøfte mine oplysninger med hovedbestyrelsen, så det vidste Jesper udmærket godt. At han ikke deler den viden med resten af hovedbestyrelsen er under al kritik.«

Under alle omstændigheder er Fanny Broholm uforstående over for hovedbestyrelsens beslutning om at erklære fuld tillid til Josephine Fock, inden den har talt med de kilder, der har henvendt sig.

»Josephine er blevet hørt på et flere timer langt møde med HB (hovedbestyrelsen, red.), men de personer, der har haft alvorlige personlige oplevelser med hende, har ikke fået tid til at blive hørt. Med så mange anklager var det mit inderlige håb, at HB ville løfte opgaven med at håndtere dette meget store problem for partiet. Men det har de åbenbart ikke haft en intention om‚« siger Fanny Broholm til Information.

Hun mener, at hovedbestyrelsen »skræmmer de kilder væk, der stadig mangler at henvende sig, fordi de entydigt melder fuld tillid ud, før processen overhovedet er gået i gang«.

»Derfor føler jeg mig nødsaget til at oplyse om hændelsesforløbet,« siger hun.

Bange for Fock

Adspurgt om sine erfaringer med Josephine Fock forklarer Fanny Broholm, at de to har arbejdet sammen i Alternativet på Christiansborg, hvor Fanny Broholm først var ansat som studentermedhjælper og siden som projektleder fra 2015-2017.

»Josephine er meget utilregnelig og aggressiv i sin adfærd. Jeg var bange for hende, men brændte så meget for projektet, at jeg følte mig nødsaget til at blive,« siger Fanny Broholm og fortæller, at hun »aldrig« havde fundet sig i den måde, Fock behandlede hende på, hvis det havde været en »normal arbejdsplads«.

»Hun har overfuset mig for bagateller og mistænkeliggjort mine motiver, og hun kommer meget tæt på én fysisk,« tilføjer hun.

»Jeg er ikke bange for nogen mennesker – ud over Josephine. Hun er uegnet til at lede en stor organisation og i særdeleshed et projekt som Alternativet, som vægter empati og gennemsigtighed højt,« siger Fanny Broholm.

Josephine Fock skriver i en kommentar til Information, at hun ikke kan »genkende det billede, Fanny tegner«. Josephine Fock tilføjer, at hun i nogle måneder arbejdede sammen med Fanny Broholm om at udvikle partiets tre bundlinjer, og de to »stod flere gange sammen og præsenterede det på et landsdækkende halvårsmøde i januar 2018 med stor succes«.

Josephine Fock fortsætter:

»Jeg undrer mig over, at disse oplysninger først fremkommer nu og ikke dengang, det skulle være sket. Hvis hun eller andre har været så bange for mig, er det mærkeligt, at de ikke selv har henvendt sig til mig eller har klaget til HB. Det er aldrig sket. Jeg har flere gange inviteret til dialog, hvis nogen måtte have behov for det. Det gælder selvfølgelig også Fanny.«

Fanny Broholm forklarer over for Information, at hun »beklager dybt«, at hun ikke under valgkampen til ny politisk leder gik til hovedbestyrelsen »med en advarsel om Josephines adfærd«. Årsagen er blandt andet, at hun »helt ind til benet« ikke ønskede, at »Alternativet skulle igennem det mediedrama, der nu alligevel udspiller sig«.

»I stedet krydsede jeg alt, hvad jeg kunne krydse, for, at hun ikke blev valgt. Derudover frygtede jeg virkelig endnu en personlig konflikt med Josephine, som jeg som folkevalgt ville være nødsaget til at samarbejde med igen, hvis hun blev valgt,« siger Fanny Broholm.

»Det berettiger ikke min tavshed, men det er forklaringen på den,« siger hun.

Tillid ikke endegyldig

Jesper Callesen fortæller, at hovedbestyrelsen har modtaget »flere henvendelser« fra kilder om Josephine Focks adfærd, og at hovedbestyrelsen vil tage kontakt til dem alle.

Onsdag stod tidligere pressechef Magnus Haslebo frem hos blandt andre DR med skarp kritik af Josephine Focks person. Samme dag meddelte partistifter og tidligere politisk leder, Uffe Elbæk, på Twitter, at han vil gå til hovedbestyrelsen med de oplevelser af Josephine Fock, som han »har bevidnet« eller »været orienteret om«.

Medstifter af partiet og eksborgmester i København, Niko Grünfeld, annoncerede fredag formiddag, at han forlader partiet. Det skriver han i et indlæg i Politiken, hvor han også retter samme kritik som Fanny Broholm:

»Hovedbestyrelsens udmelding om ubetinget tillid til den ny politisk leder – allerede inden at have forsøgt at tale med de personer, der giver Information deres beretninger – vidner om manglende etik og professionalisme i det øverste ledelseslag,« skriver Grünfeld.

Talsperson Jesper Callesen siger til Information, at hovedbestyrelsen »på tidspunktet for mødet har kunnet sige, at vi havde fuld tillid til Josephine Fock. Og så må vi se, hvad det videre forløb bringer herfra«.

– I beder kilder om at stå frem, og når de så stiller sig frem, så tager I dem ikke med i betragtning, før I når frem til en konklusion. Synes du, det er en seriøs måde at håndtere den her sag på?

»Jeg synes, det er en rigtig tilgang, vi har haft. Vi anerkender, at det er utroligt vigtigt at få kigget på, om der har været krænkende handlinger. Derfor inviterer vi kilder til at træde ind i et trygt rum sammen med repræsentanter for hovedbestyrelsen,« siger han.

– Hvordan kan I erklære fuld tillid til Josephine Fock, når I for eksempel har Fanny Broholm, som siger, at hun har haft grænseoverskridende oplevelser med hende, uden at I har talt med Fanny Broholm selv?

»Det, der er vigtigt at sige, er, at det, vi kommer med her, er ikke en konklusion. Det er en tillidserklæring, som vi kommer med ud fra de oplysninger, vi har.«

– Det er ikke en konklusion?

»Nej, det er en tillidserklæring, som vi kom med på det tidspunkt ud fra de oplysninger, vi har. Så det er ikke en endelig konklusion.«

– Hvorfor har I så ikke sagt, at det ikke var en endelig konklusion?

»Der er vel ikke noget her i verden, der er en endelig konklusion. Det siger sig selv, at hvis der kommer noget frem, så forholder vi os til det.«